Koponen ei ymmärrä HYKS:n hyväntekeväisyyden periaatteita, sanoo johtaja.

Brother Christmas tarjosi apua HYKS:iin.

HYKS on kieltäytynyt.

Johtaja sanoo, ettei Brother Christmas täytä kriteerejä.

Brother Christmas kommentoi viestejä, joita tuli julki.

Iltalehden saamien tietojen mukaan kohun keskelle joutuneella Brother Christmasilla olisi ollut " porttikielto " HYKS:n lastenklinikalle. HUS:n toimialajohtaja Jari Petäjä vahvistaa, että hänen johtamansa organisaatio on pidättäytynyt yhteistyöstä Brother Christmasin kanssa.

Brother Christmas on pyrkinyt useita kertoja antamaan apua HYKS:n lastenklinikalle sopimatta asiasta henkilökunnan kanssa. Hän on jopa pyrkinyt suoraan sairaalaan ilman lupaa. Kyseinen toiminta ei yksinkertaisesti käy, Petäjä linjaa.

- Hän on pyrkinyt tulemaan suoraan sairaalaan ilmoittamatta tuomaan karkkia, pizzaa ja lahjoja. Nämä ovat sellaisia asioita, joita ei voi tapahtua.

- Ei sairaala ole tällä tavoin avoin paikka. Sairaalaan on pääsy henkilökunnalla, potilailla, heidän omaisillaan ja erikseen sovituin järjestelyin ulkopuolisilla vierailla. Sairaalan velvollisuus on omata kontrolli ulkopuolisiin vierailuihin.

Petäjän mukaan Brother Christmas eli Ari Koponen on ollut hyvin aktiivinen yhteydenotoissa sairaalan suuntaan. HYKS ei ole lähtenyt yhteistyöhön missään vaiheessa.

- Olemme selittäneet hänelle periaatteita, mitä hyväntekeväisyys HYKS:n lapsipotilaiden eduksi edellyttää. Hänen toimintamallinsa ei ole niitä ehtoja täyttänyt.

Mitä nämä periaatteet ovat?

- Esimerkiksi se, että lahjoittamisen tulee olla vastikkeetonta. Ettei ole edes epäilyä siitä, että siinä olisi jotain erityistä henkilökohtaista pyyteellisyyttä takana.

- Oman yksityisen julkisuuskuvan systemaattinen rakentaminen lahjoittamisen kautta esimerkiksi on meille syy pidättäytyä yhteistyöstä.

Sairaalan täytyy Petäjän mukaan aina tietää miksi, milloin tai mitä sinne tullaan tekemään.

- Sairaalassa ei voi potilaille joku omin ehdoin toimiva taho tuoda syötävää tai juotavaa. Eihän tällainen toiminta voi tulla kyseeseen, hän sanoo perustellen linjausta potilasturvallisuudella.

Iltalehden saamien tietojen mukaan Koposelle olisi annettu Lastenklinikalle toistuvista tunkeiluyrityksistä johtuen suoranainen porttikielto.

Petäjän mukaan Koponen ei ole sisäistänyt sitä, mitä sairaalan päästä hänelle on sanottu.

- On hyvin harvinaista, että keskustelun jälkeen lahjoittaja tai halukas taho olisi erimielinen meidän kanssamme, että sen jälkeen pyrkisi edelleen lahjoittamaan. Koposen torjunta on perustunut ihan puhtaasti siihen, että kun hän ei ole tuntunut millään lailla ottavan vastaan viestiä. Hän on pyrkinyt yllättäen tulemaan, vaikka on sanottu, että näin ei voi tulla.

Ari Koponen sanoo tarjonneensa apua HYKS:lle muutamia kertoja muun muassa vapaalippujen muodossa.

- Eivät he niistä periaatteista hirveästi kertoneet. Alkuaikoina koetin tarjota konserttilippuja tai muuta. He eivät niitä halunneet ottaa vastaan. Yhtä vaihtoehtohoitopotilasta käytiin katsomassa. Sitten olemme keskittyneet muihin sairaaloihin, joissa apu on otettu hyvin vastaan ja jotka apua vähemmän saavat.

Täytyy olla varuillaan

Petäjän mukaan sairaat lapset saavat avuntarjouksia eri tahoilta viikoittain.

- Kyllä meihin kohdistuu yleistä lahjoitushalukkuutta, mikä on hieno asia. Sairaalahan ei kerää rahaa, vaan voi ainoastaan ottaa vastaan lahjoituksia, jotka joku taho haluaa spontaanisti, omista lähtökohdistaan sairaalalle osoittaa.

Avuntarjoukset järjestyvät niin, että sairaalan tiedottaja ottaa ne vastaan ja käsittelee asian johdon kanssa. Brother Christmas halusi toimia toisin.

- Tiedottaja, jolle yhteydenotot ohjautuvat, keskustelee ja tilanteet ovat vaihtelevia. Me olemme siinä asemassa, että meidän täytyy määrittää näitä asioita ja Koposen kohdalla määrittely ei ole kelvannut. Hänen kanssaan täytyy olla ihan varuillaan.

Petäjä kertoo yhteistyön kanavoituvan mieluiten vakiintuneiden tahojen kuten Lastenklinikan Kummien ja 80-luvulta asti toimineen Osasto 10:n tuki ry:n kanssa.

- Tämä on se nimenomainen tapa, miten haluamme toimia.

Petäjä ei ota mitään kantaa Brother Christmasin motiiveihin, raha-asioihin tai muihin julkisuudessa esiintyneisiin väitteisiin.

HYKS Lasten ja nuorten sairaudet -toimiala on Lastenklinikkaa paljon laajempi organisaatio.

Lastensairauksien parissa työskentelee eri tavoin 2 000 ihmistä. Potilaita on 65 000 vuosittain. Poliklinikkakäyntejä on noin 100 000, päivystyspoliklinikkakäyntejä noin 65 000 vuodessa. Toimintaa on useissa kaupungeissa ja useissa yksiköissä.